Csaknem hárommillió forint uniós támogatást kapott egy fiatalok vállalkozóvá válását segítő pályázaton az egyik lány, aki a múlt pénteken Borkai Zsolt fideszes győri polgármesterről közzétett fotókon szerepel – derítette ki a Magyar Hang. A feltehetően egy jachton készült fényképeket, amelyeken többek között Borkai és a győri ügyvéd, Rákosfalvy Zoltán is látható, egy névtelen szivárogtató hozta nyilvánosságra az Ez az ördög ügyvédje című blogon.

A Fejér megyei lány ott van a pénteken publikált fotókon, a szombaton megjelent képen és a vasárnap közzétett, néhány másodperces videón – amelyen egy Borkaira emlékeztető férfi szerepel nemi aktus közben –, nem látható.

A lány és testvére egy interjúban beszélt a támogatásról és az üzletnyitásról. A kölcsönző internetes oldala vasárnap késő estére elérhetetlenné vált – olvasható a lap cikkében, amelyben azt is megjegyzik: az interjú 2018 elején, míg a fotók a szivárogtató állítása szerint tavaly pünkösdkor készültek.

A győri polgármester a múlt péntek óta érdemben nem reagált a névtelen blogoló állításaira és a felvételek közzétételére, bár egy közleményt kiadott, amelyben azt írta, a személyével kapcsolatban megjelent hazugságokat az ellenzéki kampánycirkusz részének tekinti. Vasárnap pedig a Facebook-oldalán egy családi fotót jelentetett meg, amelyhez azt írta: „Kitartunk. Jóban, rosszban.”